रेगुलर खाने से सुस्ती, दिनभर थके-थके रहेंगे, हाई डोज से आंखों की रोशनी जा सकती है
कुछ खाने के बाद मन खराब हो रहा है, चक्कर आ रहा, पसीना निकल रहा और बार-बार ऐसा हो तो एलर्जी के लक्षण हो सकते हैं। खाने-पीने की चीजों में देखें तो किसी को अंडे से एलर्जी होती है तो किसी को मशरूम से। ऐसे में डॉक्टर को दिखाना चाहिए कि इन चीजों को खाने से ऐसी परेशानी हो रही है।
बरसात का मौसम है पर उमस भरी गर्मी ने लोगों का बुरा हाल कर दिया है। ऐसे मौसम में एलर्जी के मामले बढ़ जाते हैं। किसी को स्किन एलर्जी तो किसी को खाने-पीने की चीजों से एलर्जी होती है।
आपने कई लोगों को यह कहते सुना होगा कि उन्हें धूल से एलर्जी है। सीलन भरे कमरों में प्रवेश करते ही कई लोग छींकने लगते हैं।
किसी को बल्ब पर मंडराते कीट-पतंगों से एलर्जी होती है तो किसी को कॉकरोच से। घर में कहीं कॉकरोच दिखते ही आपके शरीर में अलग तरह का रिएक्शन होता है।
कई लोग ऊन से बने स्वेटर और रबर के दास्ताने नहीं पहनते क्योंकि उन्हें इससे एलर्जी होती है। बलून हाथ में लेते ही कई लोगों को एलर्जी होने लगती है।
इसका रिएक्शन भी तत्काल दिखने लगता है-नाक से पानी आना, छींकना, खांसी।
एलर्जी से बचने के लिए लोग एंटी एलर्जिक दवाएं लेते हैं लेकिन इससे एक परेशानी कम होती है तो दूसरी बढ़ जाती है।
खबर में आगे बढ़ने से पहले एक पोल कर लेते हैं-
आपको एलर्जी है, कैसे पता करते हैं?
अधिकतर लोगों को पता ही नहीं चलता कि उन्हें एलर्जी है। नाक से पानी आना या नाक बंद होना, आंखों में सूजन या पानी आना, छींकना या खांसी आना दूसरी वजह से भी हो सकता है। स्किन में रैशेज आने का मतलब यह नहीं कि एलर्जी है।
पीजीआई चंडीगढ़ के कम्युनिटी हेल्थ के प्रोफेसर डॉ. सोनू गोयल बताते हैं कि जिस हम एलर्जी समझते हैं वो हो सकता है कि एलर्जी हो ही नहीं। कई बार ये इन्फेक्शन के लक्षण होते हैं। बैक्टीरिया या वायरस से ग्रसित हो सकते हैं।
बार-बार एक जैसा पैटर्न दिखे तो एलर्जी हो सकती है 
अगर आपको लगता है कि कुछ खाने के बाद मन खराब हो रहा है, चक्कर आ रहा, पसीना निकल रहा और बार-बार ऐसा हो तो एलर्जी के लक्षण हो सकते हैं।
खाने-पीने की चीजों में देखें तो किसी को अंडे से एलर्जी होती है तो किसी को मशरूम से। कई लोगों को बैगन और शिमला मिर्च से भी एलर्जी होती है। ऐसे में डॉक्टर को दिखाना चाहिए कि इन चीजों को खाने से ऐसी परेशानी हो रही है। अगर समस्या बड़ी हो तो डॉक्टर एंटी एलर्जिक दवाएं लिखते हैं।
डॉ. गोयल बताते हैं कि कई लोग जिन्हें अधिक एलर्जी होती है वे अपने पास एक आई कार्ड रखते हैं जिसमें लिखा होता है कि इन्हें कौन सी एंटी एलर्जिक दवा दी जा रही, खाने में कौन सी चीजें नहीं दी जातीं। ये केवल ऐहतियात के लिए होता है ताकि इमरजेंसी में किसी बड़ी परेशानी का सामना नहीं करना पड़े।
अस्थमा है तो एंटी एलर्जिक दवाओं से बचना चाहिए
धूलकण या प्रदूषण ही अस्थमा के लिए जिम्मेदार नहीं होते बल्कि यह बीमारी दूसरे कारणों से भी हो सकती है। वायरल इन्फेक्शन, मौसम, एलर्जिक दवाएं, स्ट्रेस जैसी चीजें भी अस्थमा का कारण बनती हैं।
दिल्ली के शादीपुर स्थित मेट्रो हॉस्पिटल में पल्मनोलॉजिस्ट डॉ. राकेश कुमार यादव बताते हैं कि अगर अस्थमा है या सांस से जुड़ी बीमारियां हैं तो एंटी एलर्जिक दवाएं लेने से बचना चाहिए।
मल्टी विटामिन इंजेक्शन लेने से भी एलर्जी हो सकती है 
शरीर को चुस्त-दुरुस्त रखने के लिए कई लोग मल्टी विटामिन की गोलियां खाते हैं। जब शरीर में विटामिन B12 की ज्यादा कमी हो या कोई एनीमिया का शिकार हो तो डॉक्टर मल्टी विटामिन इंजेक्शन भी लगाते हैं।
इन इंजेक्शन में विटामिन B12 साइनोकोबालामिन या हाइड्रोक्सोकोबालामिन के रूप में होते हैं।
दो सप्ताह तक ये इंजेक्शन लग सकते हैं। डॉ. गोयल बताते हैं कि विटामिन B12 नर्व टिश्यू, ब्रेन और रेड ब्लड सेल्स के ठीक से काम करने के लिए बहुत जरूरी है।
ध्यान रखें कि मल्टी विटामिन के इन इंजेक्शन से एलर्जी हो सकती है। अगर गंभीर स्थिति नहीं है तो इंजेक्शन की जगह मल्टी विटामिन की टैबलेट दी जा सकती है।
डॉ. गोयल का कहना है कि टैबलेट पेट में जाकर एब्सॉर्ब होती हैं लेकिन इंजेक्शन में मौजूद दवा सीधे खून की नलियों में जाती है। इसलिए इससे एलर्जी हो सकती है।
टेस्ट से पता चलता है कि एलर्जी है या नहीं 
किसी को एलर्जी है या नहीं, यह बहुत सामान्य टेस्ट से पता चल जाता है। इसे एलर्जिक स्किन टेस्ट कहा जाता है। इसे स्किन के ऊपर किया जाता है। 15-20 मिनट स्किन पर दवा के रिएक्शन को देखा जाता है।
अगर एलर्जी है तो मल्टी विटामिन के इंजेक्शन लेने से बचना चाहिए।
कुछ लोग एलर्जी में एंटी बायोटिक दवाएं लेते हैं 
बिना डॉक्टर के प्रिस्क्रिप्शन के ही कई लोग छोटी-मोटी तकलीफों में मेडिकल स्टोर के काउंटर से दवाएं खरीद कर खाते हैं।
अगर उन्हें एलर्जी है तब भी एंटी बायोटिक दवा खा लेंगे। ऐसे में एंटी बायोटिक दवा खाने से नुकसान कुछ नहीं होगा पर एलर्जी कम नहीं हो सकेगी। यानी किसी को एलर्जी के कारण नाक से पानी आ रहा तो वह एंटी बायोटिक दवा से ठीक नहीं होगी।
दवाओं से भी एलर्जी हो सकती है 
जैसे धूल-कण, खाने-पीने की चीजों से एलर्जी हो सकती है वैसे ही कई दवाओं से भी एलर्जी होती है।
एमोक्सिलिन ग्रुप की दवाएं जैसे सेप्ट्रान से कई लोगों को एलर्जी होती है। पेनिसिलिन ग्रुप की दवाएं खाने से भी घातक एलर्जी हो सकती है।
एंटी एलर्जिक दवाओं की डोज अधिक लेने से क्या होता है 
अगर अलर्जी होने पर आप बार-बार एंटी एलर्जिक दवा खा रहे तो अलर्ट हो जाइए।
एंटी एलर्जिक दवाएं रेगुलर लेने से शरीर में हमेशा सुस्ती बनी रह सकती है। हमेशा थका हुआ महसूस करेंगे। ड्राइव करते हुए एकाग्रता नहीं बनेगी। इससे सीधे ब्रेन पर असर पड़ता है।
ज्यादा डोज लेने पर स्थिति और बिगड़ सकती है। जो लोग एंटी एलर्जिक दवाओं की हाई डोज लेते हैं उनके लिए किसी कारखाने में काम करना खतरनाक होता है क्योंकि उन्हें कभी भी झपकी आ सकती है। गाड़ी ड्राइव करने वाले लोग दुर्घटना के शिकार हो सकते हैं।
एंटी एलर्जिक दवाओं से नाक और आंखों में ड्राईनेस 
एंटी एलर्जिक दवाएं खून की नलियों को सिकोड़ देती हैं जिसे ‘वासोकंस्ट्रिक्शन’ कहते हैं।
इन दवाओं से नाक से या आंखों से पानी गिरना बंद हो जाएगा। लेकिन लंबे समय तक इन दवाओं का इस्तेमाल किया तो इन अंगों में ड्राईनेस बढ़ जाएगी। डॉ. गोयल बताते हैं कि पांच साल के नीचे को बच्चे को एंटी एर्लजिक दवाएं नहीं दी जातीं। उन्हें स्लाइन ड्राप्स दी जाती है।
आंखों में एंटी एलर्जिक दवा डालने पर ग्लूकोमा होने का खतरा 
किसी को हाई ब्लड प्रेशर है और वह नियमित रूप से एंटी एलर्जिक दवाएं ले रहा है तो उसका ब्लड प्रेशर और बढ़ सकता है। आंखों में एंटी एलर्जिक दवाओं की हाई डोज रेगलुर डाली जाए तो ग्लूकोमा हो सकता है यानी आंखों में प्रेशर बढ़ जाएगा। इससे स्थायी रूप से ब्लाइंडनेस हो सकती है।
एलर्जी में किन बातों को लेकर सावधानी बरतें 
एलर्जी होने की आशंका में किसी चीज को खाने से परहेज नहीं करना चाहिए। ऐसा कोई फूड नहीं है जिससे सीधे-सीधे पता चल जाए कि इससे एलर्जी होती है।
एक ही परिवार में किसी को मशरूम की सब्जी से कोई एलर्जी नहीं होती है जबकि दूसरे को हो सकती है। इसलिए एलर्जी को लेकर घबराने की जरूरत नहीं है। आप सभी चीजें खाएं। किसी चीज को खाने के बाद बार-बार एलर्जी का पैटर्न दिखे तो डॉक्टर से दिखाएं। इसके बाद ही एंटी एलर्जिक दवाएं खाएं।